
Projektas
LIETUVOS RESPUBLIKOS
PREZIDENTO RINKIMŲ ĮSTATYMO 12, 13, 15, 16, 28, 29 IR 49 STRAIPSNIŲ PAKEITIMO ĮSTATYMAS

2009 m.                                            d. Nr. 
Vilnius 

(Žin., 1993, Nr. 2-29; 2008, Nr. 71-2721)

1 straipsnis. 12 straipsnio 3 dalies pakeitimas
12 straipsnio 3 dalyje po žodžių „ne jaunesnis kaip 18 metų),“ įrašyti „turintis aukštąjį universitetinį ar jam prilygintą išsilavinimą arba aukštąjį neuniversitetinį išsilavinimą“ bei įrašyti naują sakinį “Apylinkės rinkimų komisijos nariui netaikomas reikalavimas turėti aukštąjį išsilavinimą“ ir šią dalį išdėstyti taip:
„3. Į rinkimų komisiją gali būti siūlomas Lietuvos Respublikos pilietis, kuris turi teisę būti renkamas Seimo nariu (neatsižvelgiant į nustatytą kandidatui į Seimo narius jauniausią amžių, bet rinkimų dieną ne jaunesnis kaip 18 metų), turintis aukštąjį universitetinį ar jam prilygintą išsilavinimą arba aukštąjį neuniversitetinį išsilavinimą ir nebuvo anksčiau atleistas iš rinkimų komisijos už rinkimų ar Referendumo įstatymų pažeidimus. Apylinkės rinkimų komisijos nariui netaikomas reikalavimas turėti aukštąjį išsilavinimą.“

2 straipsnis. 13 straipsnio 4 ir 7 dalių pakeitimas
1. 13 straipsnio 4 dalyje vietoje žodžio „du“ įrašyti „vieną“, o vietoje žodžio „atstovus“ įrašyti „atstovą“ ir šią dalį išdėstyti taip:
„4. Partijos, kurios gavo Seimo narių mandatų daugiamandatėje rinkimų apygardoje pagal iškeltų kandidatų sąrašą (jungtinį sąrašą), nuo vieno šio daugiamandatėje rinkimų apygardoje iškeltų kandidatų sąrašo (jungtinio sąrašo) turi teisę pasiūlyti į savivaldybių rinkimų komisijas po vieną savo atstovą. Jeigu atstovai atitinka šio įstatymo reikalavimus, Vyriausioji rinkimų komisija jų kandidatūrų atmesti negali. Jeigu kandidatūrų nebuvo pasiūlyta, Vyriausioji rinkimų komisija vietoj jų gali papildomai skirti komisijos nariais kandidatūras, pasiūlytas teisingumo ministro, Lietuvos teisininkų draugijos arba savivaldybės administracijos direktoriaus.“
2. 13 straipsnio 7 dalyje po šioje dalyje einančio sakinio įrašyti naują sakinį „Savivaldybės rinkimų komisijos pirmininku skiriamas asmuo, turintis darbo patirtį apylinkės rinkimų komisijos pirmininku arba savivaldybės ar apygardos rinkimų komisijos nariu“ ir šią dalį išdėstyti taip:
„7. Savivaldybės rinkimų komisijos pirmininką skiria Vyriausioji rinkimų komisija. Savivaldybės rinkimų komisijos pirmininku skiriamas asmuo, turintis darbo patirtį apylinkės rinkimų komisijos pirmininku arba savivaldybės ar apygardos rinkimų komisijos nariu.“

3 straipsnis. 15 straipsnio 7 dalies pakeitimas
15 straipsnio 7 dalyje po šioje dalyje einančio sakinio įrašyti naują sakinį „Apylinkės rinkimų komisijos pirmininku skiriamas asmuo, turintis darbo patirtį rinkimų komisijos nariu ar pirmininku arba asmuo, turintis aukštąjį universitetinį ar jam prilygintą išsilavinimą arba aukštąjį neuniversitetinį išsilavinimą“ ir šią dalį išdėstyti taip:
„7. Apylinkių rinkimų komisijų pirmininkus skiria savivaldybės rinkimų komisijos. 
Apylinkės rinkimų komisijos pirmininku skiriamas asmuo, turintis darbo patirtį rinkimų komisijos nariu ar pirmininku arba asmuo, turintis aukštąjį universitetinį ar jam prilygintą išsilavinimą arba aukštąjį neuniversitetinį išsilavinimą.“

4 straipsnis. 16 straipsnio 1 punkto pakeitimas
16 straipsnio 1 punkte išbraukti nuostatą „įteikia ar kitaip perduoda rinkėjams rinkėjo pažymėjimus“ ir šį punktą išdėstyti taip:
„1) iš savivaldybės rinkimų komisijos gauna apylinkės rinkėjų sąrašus, sudaro sąlygas su jais susipažinti rinkėjams, atstovams rinkimams, praneša savivaldybės rinkimų komisijai apie apylinkės rinkėjų sąraše aptiktus netikslumus;“

5 straipsnis. 28 straipsnio 1 dalies pakeitimas
28 straipsnio 1 dalyje vietoje „pasirašytus“ įrašyti „pasirašyti“, vietoje „pažymėjimus“ įrašyti „pažymėjimai“, vietoje „įteikia“ įrašyti „įteikiami“, vietoje „rinkimų komisijos“ įrašyti „Vyriausiosios rinkimų komisijos nustatyta tvarka“ ir šią dalį išdėstyti taip:  
„1. Rinkėjo pažymėjimas yra rinkimų komisijos išduotas dokumentas, kuriame nurodoma, kurios rinkimų apylinkės rinkėjų sąraše yra įrašytas rinkėjas. Rinkimų komisijos pirmininko pasirašyti rinkėjo pažymėjimai įteikiami Vyriausiosios rinkimų komisijos nustatyta tvarka. Savo rinkėjo pažymėjimą gali išsispausdinti ir pats rinkėjas ar jo prašymu kitas asmuo pagal Lietuvos Respublikos rinkėjų sąrašo duomenis, gautus elektroninėmis ryšio priemonėmis Vyriausiosios rinkimų komisijos nustatyta tvarka. Šiuo atveju rinkėjo pažymėjimą pasirašo pats rinkėjas, išskyrus atvejus, kai dėl fizinių trūkumų ar neįgalumo rinkėjas pats pasirašyti negali ir pažymėjimą pasirašo kitas rinkėjo pasirinktas asmuo, nurodydamas savo vardą, pavardę ir asmens kodą. Be rinkėjo pažymėjimo (dublikato) balsuoti, išskyrus balsavimą laivuose, negalima.“

6 straipsnis. 29 straipsnio 1 ir 3 dalių pakeitimas
1. 29 straipsnio 1 dalyje išbraukti nuostatą „Rinkėjo pažymėjimų įteikimą rinkėjams organizuoja apylinkės rinkimų komisija“ ir įrašyti naują nuostatą „Vyriausioji rinkimų komisija viešuosius pirkimus reglamentuojančių teisės aktų nustatyta tvarka parenka juridinį asmenį, kuris vykdys rinkėjo pažymėjimo įteikimą“ ir šią dalį išdėstyti taip:
„1.Vyriausioji rinkimų komisija viešuosius pirkimus reglamentuojančių teisės aktų nustatyta tvarka parenka juridinį asmenį, kuris vykdys rinkėjo pažymėjimo įteikimą.“
2. 29 straipsnio 3 dalyje išbraukti šios dalies pirmąjį sakinį „Apie rinkėjo pažymėjimo įteikimą pažymima rinkimų apylinkės išankstiniame rinkėjų sąraše“ ir šią dalį išdėstyti taip:
3. Rinkėjo pažymėjimas įteikiamas arba rinkėjui asmeniškai, arba kitam kartu su rinkėju gyvenančiam asmeniui, arba rinkėjo kaimynui, kuris pažįsta rinkėją ir įsipareigoja perduoti jam rinkėjo pažymėjimą. Rinkėjo pažymėjimų įteikimas rinkėjams turi būti baigtas ne vėliau kaip likus 20 dienų iki rinkimų.

7 straipsnis. 49 straipsnio 1 dalies pakeitimas 
49 straipsnio 1 dalyje po žodžių „formų ir priemonių“ įrašyti žodžius „taip pat kitų rinkimų ar referendumo metu“ ir šią dalį išdėstyti taip
1. Rinkimų agitacija, nepaisant jos būdų, formų ir priemonių, taip pat kitų rinkimų ar referendumo metu, draudžiama likus 30 valandų iki rinkimų pradžios ir rinkimų dieną iki balsavimo pabaigos, išskyrus nuolatinę vaizdinę agitaciją tam skirtose vietose, jeigu ji iškabinta likus ne mažiau kaip 48 valandoms iki rinkimų pradžios. Rinkimų agitacijos draudimo laikotarpiu jokių vaizdinių rinkimų agitacijos priemonių (išskyrus tas, kurias išleido Vyriausioji rinkimų komisija) negali būti balsavimo patalpoje ir 50 metrų atstumu aplink pastatą, kuriame yra balsavimo patalpa.

Skelbiu šį Lietuvos Respublikos Seimo priimtą įstatymą


RESPUBLIKOS PREZIDENTAS 

Teikia					 Irena Degutienė





